The Day The Earth Stood Still

The Day The Earth Stood Still er endurgerð klassískrar vísindasögumyndar frá 1951, um geimveru sem kemur til jarðarinnar og segir jarðarbúum að þeir verði að lifa í sátt hvort við annað annars muni mannkyninu verða eytt þar sem hernaðarbröltið skapar hættu á öðrum reikistjörnum, þar sem líf er að finna. Sá ágæti leikstjóri Robert Wise, sem síðar átti eftir að leikstýra West Side Story og Sound of Music og hafði áður gert The Body Snatcher þótti takast vel að að fá fólk til að huga að framtíðinni á áhrifamikinn hátt í upphafi kalda stríðsins.

Á þeim fimmtíu og sjö árum sem liðin eru frá því Wise gerði sína kvikmynd hafa orðið miklar tækniframfarir í kvikmyndagerð og sannfærandi brellur litið dagsins ljós sem gera framtíðarkvikmyndir trúverðugari. Og þessar framfarir er það eina sem hin nýja útgáfa af The Day The Earth Stood Still hefur framyfir eldri myndina. Myndin byrjar að vísu nokkuð vel þegar vísindamenn eru fengnir með hraði til New York til að hjálpa við að stöðva óþekktan hlut sem stefnir með miklum hraða beint á Manhattan. Ekki kemur þó til þeirra kasta þar sem hluturinn, sem reynist vera hnattlaga, lendir mjúklega í Central Park. Þar stígur fyrst út torkennileg vera, sem umsvifalaust er skotin af byssuglöðum hermanni eða lögreglumanni. Næst stígur út risavaxið vélmenni sem engin skot eða önnur gereyðingarvopn mannkynsins bíta á. Þar sem hin lifandi geimvera drapst ekki þá er farið með hana á sjúkrahús og í ljós kemur að undir því, sem helst má líkja við hvalspik, er hinn myndarlegasti karlmaður í líki Keanu Reeves, sem þarf ekki mikið annað að gera það sem eftir myndarinnar en að sýna steinrunnið mannsandlit geimveru sem smátt og smátt öðlast mannlegar kenndir. Með þær kenndir að leiðarljósi er möguleiki að hægt sé að bjarga mannkyninu úr þeim ógöngum sem það er komið í.

The Day That Earth Stood Still er kvikmynd sem verður verri og verri eftir því sem nær líður að hápunktinum í lokin. Það sem í upphafi minnti á hina frábæru kvikmynd Steven Spielbergs, Close Encounter of Third Kind, endar eins og útþynnt Star Trek kvikmynd þar sem melódramað hefur gjöreytt öllum frumleika.

Keanu Reeves og Jennifer Connelly eru ekki í góðum málum. Reeves má ekki láta sjást nein svipbrigði í andliti sínu, hann er jú geimvera sem hefur lítinn skilning á því að “maðurinn sýnir alltaf sínar bestu hliðar þegar komið er á heljarþröm,” eins og það er nú sannfærandi þegar miðað er við framgang hers og lögreglu í myndinni. Connelly leikur geimlífeðlisfræðing, ef ég man rétt, hvað sem sá titill þýðir, en er meira að leika barnfóstru, hvort sem hún er að passa upp á geimveruna eða fósturson sinn sem hefur lítin skilning á mikilvægi geimverunnar.

The Day The Earth Stood Still, er eins og búast mátti við mikið sjónarspil og nokkur atriði ná að fanga ímyndurnaraflið, en ótrúlega margir lausir endar í sögunni ásamt atriðum sem virðast engan tilgang hafa, eyðileggja skemmtunina.

Leikstjóri: Scott Derrickson. Handrit: David Scarpa, byggt á handriti Edmund H. North. Kvikmyndataka: David Tattersall. Tónlist: Tyler Bates. Leikarar: Keanu Reeves, Jennifer Connelly, Jaden Smith, Kathy Bates, John Cleese, Jon Hamm. 103 mín.

Hilmar Karlsson